CELEX: 52016PC0781
Language: el
Date: 2016-12-07
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί καθορισμού, για το 2017, των αλιευτικών δυνατοτήτων στον Εύξεινο Πόντο για ορισμένα αποθέματα ιχθύων και ομάδες αποθεμάτων ιχθύων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.12.2016
            COM(2016) 781 final
            2016/0386(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            περί καθορισμού, για το 2017, των αλιευτικών δυνατοτήτων στον Εύξεινο Πόντο για ορισμένα αποθέματα ιχθύων και ομάδες αποθεμάτων ιχθύων
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Με τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου επιδιώκεται να εξασφαλιστεί η εκμετάλλευση των έμβιων υδρόβιων πόρων υπό βιώσιμες οικονομικές, περιβαλλοντικές και κοινωνικές συνθήκες. Σημαντικό εργαλείο για την επίτευξη των στόχων αυτών είναι ο ετήσιος καθορισμός αλιευτικών δυνατοτήτων. 
            
            
               Στόχος της παρούσας πρότασης είναι να καθοριστούν, για το έτος 2017, οι αλιευτικές δυνατότητες για τα κράτη μέλη για τα σημαντικότερα από εμπορική άποψη ιχθυαποθέματα του Εύξεινου Πόντου.
            
            
               Γενικό πλαίσιο
            
            
               Τα αποθέματα του Εύξεινου Πόντου που αλιεύονται από τη Βουλγαρία και τη Ρουμανία είναι κοινά με χώρες εκτός της ΕΕ, όπως π.χ. Τουρκία, Ουκρανία, Γεωργία και Ρωσική Ομοσπονδία. Ωστόσο, δεν λαμβάνεται καμία απόφαση σε περιφερειακό επίπεδο μεταξύ χωρών της ΕΕ και τρίτων χωρών όσον αφορά τα συνολικά επιτρεπόμενα αλιεύματα (TAC). Από το 2008, η Ευρωπαϊκή Ένωση καθορίζει ετησίως αυτόνομες ποσοστώσεις για τα αποθέματα καλκανιού και παπαλίνας προκειμένου να διασφαλίσει την εφαρμογή των κανόνων της ΚΑΠ.
            
            
               Οι αλιευτικές δραστηριότητες εκμετάλλευσης παπαλίνας έχουν μεγάλη κοινωνικοοικονομική σημασία για τις παρευξείνιες χώρες. Σύμφωνα με την αξιολόγηση του Εύξεινου Πόντου από την Επιστημονική, Τεχνική και Οικονομική Επιτροπή Αλιείας (ΕΤΟΕΑ), το μερίδιο των χωρών της ΕΕ στα αλιεύματα παπαλίνας του Εύξεινου Πόντου αντιπροσώπευε το 4 % το 2014, το 14 % το 2013 και το 9 % το 2012 των επίσημων αναφερόμενων εκφορτώσεων. Σύμφωνα με την έκθεση της συνόδου της Γενικής Επιτροπής Αλιείας για τη Μεσόγειο (ΓΕΑΜ) το 2016, η κατάσταση των αποθεμάτων παπαλίνας στην περιοχή του Ευξείνου Πόντου αποτελεί αντικείμενο βιώσιμης εκμετάλλευσης.
            
            
               Οι αλιευτικές δραστηριότητες εκμετάλλευσης καλκανιού έχουν μεγάλη κοινωνικοοικονομική σημασία για τις παρευξείνιες χώρες. Σύμφωνα με την αξιολόγηση του Εύξεινου Πόντου από την ΕΤΟΕΑ το 2015-2016, τα αποθέματα καλκανιού έχουν μειωθεί σημαντικά. Σύμφωνα με την έκθεση της συνόδου της ΓΕΑΜ το 2016, η κατάσταση των αποθεμάτων καλκανιού στον Εύξεινο Πόντο αποτελεί αντικείμενο υπερεκμετάλλευσης. Το μερίδιο των χωρών της ΕΕ στα αλιεύματα καλκανιού στον Εύξεινο Πόντο αντιπροσώπευε το 7 % το 2014, το 5,5 % το 2013 και το 4,6 % το 2012 των επίσημων αναφερόμενων εκφορτώσεων καθώς και των εκτιμήσεων ΠΛΑ. Ως εκ τούτου, η ανάγκη να θεσπιστεί ένα διεθνές πρόγραμμα αποκατάστασης για το καλκάνι σε ολόκληρη την περιοχή του Ευξείνου Πόντου αποτελεί μία από τις προτεραιότητες της Επιτροπής κατά τα τελευταία έτη. Πρόοδος στο πλαίσιο αυτό σημειώθηκε κατά την ετήσια σύνοδο της ΓΕΑΜ το 2015 στην οποία υποστηρίχθηκε η πρόταση της ΕΕ σχετικά με τη θέσπιση μέτρων για την πρόληψη, την αποτροπή και την εξάλειψη της αλιείας ΠΛΑ στο πλαίσιο της αλιείας καλκανιού στον Εύξεινο Πόντο
                  1
               , καθώς και κατά την ετήσια σύνοδο της ΓΕΑΜ το 2016, στην οποία εγκρίθηκε πρόταση της ΕΕ για την επιστημονική παρακολούθηση, τη διαχείριση και τον έλεγχο της αλιείας καλκανιού στον Εύξεινο Πόντο
                  2
               . 
            
            
               Το μερίδιο των αλιευμάτων μεταξύ των παράκτιων χωρών έχει τροποποιηθεί ριζικά λόγω της πρόσφατης ενσωμάτωσης της Κριμαίας στη Ρωσική Ομοσπονδία, που έχει επαναπροσδιορίσει τις ΑΟΖ στον Εύξεινο Πόντο.
            
            
               Η ανακοίνωση της Επιτροπής σχετικά με τις διαβουλεύσεις για τις αλιευτικές δυνατότητες κατά το 2016 (COM(2015) 239 τελικό) περιγράφει το ιστορικό της πρότασης. 
            
            
               Φέτος, η συλλογή δεδομένων δεν είναι διαθέσιμη λόγω προβλημάτων διαθεσιμότητας δεδομένων όσον αφορά τις πηγές εκτός ΕΕ. Κατά συνέπεια, η επιστημονική γνωμοδότηση για τις αλιευτικές δυνατότητες στον Εύξεινο Πόντο για το 2017 δεν θα διατεθεί από την ΕΤΟΕΑ κατά την προγραμματισμένη σύνοδο του Σεπτεμβρίου 2016, η οποία, για τους λόγους που προβλήθηκαν, έχει αναβληθεί επ’ αόριστον. Η διαθέσιμη στο παρόν στάδιο επιστημονική γνωμοδότηση αντιστοιχεί στην αξιολόγηση των σχετικών αποθεμάτων που πραγματοποιήθηκε το παρελθόν έτος από την ΕΤΟΕΑ και τον Μάρτιο του 2016 από την ομάδα εργασίας για την αξιολόγηση των αποθεμάτων της ΓΕΑΜ. Δεδομένης της ανησυχητικής κατάστασης του καλκανιού, όπως επιβεβαιώνεται από τη ΓΕΑΜ το 2016, η διάγνωση για την κατάσταση αυτού του αποθέματος θα παραμείνει ως έχει: υπερεκμετάλλευση.
            
            
               Η πρόταση θα πρέπει να επικαιροποιηθεί εάν ενδεχομένως υπάρξει νέα γνωμοδότηση και νέες πληροφορίες, είτε από την ΕΤΟΕΑ είτε από την ομάδα εργασίας της ΓΕΑΜ για την εκτίμηση των αποθεμάτων. Η αξιολόγηση της εν λόγω ομάδας εργασίας δεν θα υποστηριχθεί από τη ΓΕΑΜ μέχρι το δεύτερο τρίμηνο του 2017. Ως εκ τούτου, τα συμπεράσματα αυτής της ομάδας θα μπορούσαν να θεωρηθούν ενδεικτικά αλλά όχι επίσημη εδραιωμένη επιστημονική γνωμοδότηση.
            
            
               Ισχύουσες διατάξεις στον τομέα της πρότασης
            
            
               Οι αλιευτικές δυνατότητες και ο τρόπος κατανομής τους στα κράτη μέλη αποτελούν αντικείμενο ετήσιας κανονιστικής ρύθμισης. Η τελευταία σχετική νομική πράξη είναι ο κανονισμός (ΕΕ) 2016/73 του Συμβουλίου
                  3
               , της 18ης Ιανουαρίου 2016, περί καθορισμού, για το 2016, για ορισμένα αποθέματα ιχθύων, των αλιευτικών δυνατοτήτων στον Εύξεινο Πόντο.
            
            
               Επιπλέον των ετήσιων αλιευτικών δυνατοτήτων, πρέπει να αναφερθούν τα ακόλουθα μέτρα όσον αφορά την αλιεία στον Εύξεινο Πόντο, τα οποία καλύπτονται από την παρούσα πρόταση: 
            
            
               –Τα ελάχιστα μεγέθη διατήρησης και τα ελάχιστα μεγέθη ματιού όσον αφορά την αλιεία καλκανιού στον Εύξεινο Πόντο καθορίζονται βάσει του κανονισμού (ΕΕ) αριθ. 227/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013
                  4
               , για την τροποποίηση των κανονισμών του Συμβουλίου (ΕΚ) αριθ. 850/98 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών και (ΕΚ) αριθ. 1434/98 περί των όρων υπό τους οποίους επιτρέπεται να εκφορτώνεται ρέγγα για βιομηχανικούς σκοπούς, πλην της άμεσης ανθρώπινης κατανάλωσης.
            
            
               –Σύσταση GFCM/37/2013/2 για τον καθορισμό ενός συνόλου ελάχιστων προδιαγραφών για την αλιεία καλκανιού με στάσιμο απλάδι βυθού και την προστασία των κητοειδών του Εύξεινου Πόντου, η οποία εγκρίθηκε από τη Γενική Επιτροπή Αλιείας για τη Μεσόγειο (ΓΕΑΜ/GFCM) κατά την 37η σύνοδό της (Split, Μάιος 2013).
            
            
               –Σύσταση GFCM/39/2015/3 για τον καθορισμό ενός συνόλου μέτρων για την πρόληψη, την αποτροπή και την εξάλειψη της παράνομης, λαθραίας και άναρχης αλιείας καλκανιού στον Εύξεινο Πόντο, η οποία εγκρίθηκε από τη Γενική Επιτροπή Αλιείας για τη Μεσόγειο (ΓΕΑΜ) κατά την 39η σύνοδό της (Μιλάνο, Μάιος 2015).
            
         
         
            
               –Σύσταση GFCM/39/2015/4 για τον καθορισμό μέτρων διαχείρισης για την αλιεία κεντρονιού στον Εύξεινο Πόντο, η οποία εγκρίθηκε από τη Γενική Επιτροπή Αλιείας για τη Μεσόγειο (ΓΕΑΜ) κατά την 39η σύνοδό της (Μιλάνο, Μάιος 2015).
            
            
               –Σύσταση GFCM/40/2016/6 για την επιστημονική παρακολούθηση, τη διαχείριση και τον έλεγχο της αλιείας καλκανιού στον Εύξεινο Πόντο, η οποία εγκρίθηκε από τη Γενική Επιτροπή Αλιείας για τη Μεσόγειο (ΓΕΑΜ) κατά την 40ή σύνοδό της (St Julian, Μάιος-Ιούνιος 2016).
            
            
               Συνεκτικότητα με τις λοιπές πολιτικές και τους λοιπούς στόχους της Ένωσης
            
            
               Τα προτεινόμενα μέτρα έχουν καταρτιστεί σύμφωνα με τους στόχους και τους κανόνες της Κοινής Αλιευτικής Πολιτικής και συνάδουν με την πολιτική της Ένωσης για την αειφόρο ανάπτυξη.
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               Συλλογή και χρήση εμπειρογνωσίας
            
            
               Κύριοι οργανισμοί/εμπειρογνώμονες που γνωμοδότησαν
            
            
               Ζητήθηκε γνωμοδότηση από την Επιστημονική, Τεχνική και Οικονομική Επιτροπή Αλιείας (ΕΤΟΕΑ).
            
            
               Η Ένωση ζητά σε ετήσια βάση την επιστημονική γνωμοδότηση της ΕΤΟΕΑ για την κατάσταση σημαντικών ιχθυαποθεμάτων. Η ΕΤΟΕΑ γνωμοδοτεί με βάση τους γενικούς όρους που καθορίζει η Επιτροπή. Οι πιο πρόσφατες και ακριβείς γνωμοδοτήσεις, κατά τη συζήτηση της εν λόγω πρότασης στο Συμβούλιο, θα καλύπτουν όλα αποθέματα του Εύξεινου Πόντου για τα οποία προτείνονται ποσοστώσεις.
            
            
               Απώτερος στόχος είναι να ανέλθουν και να διατηρηθούν τα αποθέματα σε επίπεδα που επιτρέπουν να επιτευχθεί η μέγιστη βιώσιμη απόδοση (ΜΒΑ). Ο στόχος αυτός έχει ενσωματωθεί ρητά στον νέο βασικό κανονισμό για την ΚΑΠ, του οποίου το άρθρο 2 παράγραφος 2 προβλέπει ότι αυτός ο στόχος «θα επιτευχθεί έως το 2015 όπου είναι δυνατόν και [...] μέχρι το 2020 το αργότερο για όλα τα αποθέματα.». Τούτο αντανακλά τη δέσμευση που ανέλαβε η Ένωση όσον αφορά τα συμπεράσματα της Παγκόσμιας Διάσκεψης Κορυφής για την Αειφόρο Ανάπτυξη στο Γιοχάνεσμπουργκ το 2002 και το συναφές σχέδιο εφαρμογής. 
            
            
               Διαβουλεύσεις με τα ενδιαφερόμενα μέρη
            
            
               Πραγματοποιήθηκε διαβούλευση με τα ενδιαφερόμενα μέρη μέσω της ανακοίνωσης της Επιτροπής σχετικά με τη διαβούλευση για τις αλιευτικές δυνατότητες κατά το 2017. Η επιστημονική βάση για την πρόταση θα παρασχεθεί από την ΕΤΟΕΑ. Όλες οι εκθέσεις της ΕΤΟΕΑ είναι διαθέσιμες, στον ιστότοπο της ΓΔ MARE.
            
            
               Εκτίμηση επιπτώσεων
            
            
               Με βάση την επιστημονική γνωμοδότηση, τα προτεινόμενα μέτρα θα έχουν ως αποτέλεσμα τη διατήρηση των τρεχουσών αλιευτικών δυνατοτήτων όσον αφορά τις ποσότητες των αλιευμάτων για τα σκάφη της ΕΕ στον Εύξεινο Πόντο. Ο κίνδυνος αρνητικών επιπτώσεων στην αποκατάσταση του αποθέματος είναι περιορισμένος λόγω των πρόσθετων μέτρων ελέγχου που θεσπίστηκαν και εφαρμόστηκαν από τη Ρουμανία και τη Βουλγαρία για τη συμμόρφωση με τις δεσμεύσεις που ανέλαβαν τα εν λόγω κράτη μέλη στο πλαίσιο της έκδοσης του κανονισμού περί καθορισμού, για το 2016, των αλιευτικών δυνατοτήτων όσον αφορά ορισμένα αποθέματα ιχθύων στον Εύξεινο Πόντο.
            
            
               Η πρόταση δεν αντικατοπτρίζει μόνο βραχυπρόθεσμους προβληματισμούς, αλλά εντάσσεται και σε πιο μακροπρόθεσμη προσέγγιση, βάσει της οποίας το επίπεδο αλίευσης προσαρμόζεται σταδιακά σε μακροπρόθεσμα βιώσιμα επίπεδα.
            
            
               Επομένως, η προσέγγιση που ακολουθεί η πρόταση, ενδέχεται να οδηγήσει μεσοπρόθεσμα έως μακροπρόθεσμα σε μειωμένη αλιευτική προσπάθεια, αλλά σε σταθερές ή αυξανόμενες ποσοστώσεις μακροπρόθεσμα. Οι μακροπρόθεσμες επιπτώσεις της προσέγγισης αναμένεται να είναι η μείωση των επιπτώσεων στο περιβάλλον, λόγω της προσαρμογής της αλιευτικής προσπάθειας, και οι αμετάβλητες ή αυξημένες εκφορτώσεις. Η βιωσιμότητα των αλιευτικών δραστηριοτήτων θα αυξηθεί μακροπρόθεσμα.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Σύνοψη της προτεινόμενης δράσης
            
            
               Η πρόταση καθορίζει τους περιορισμούς των αλιευμάτων στον Εύξεινο Πόντο όσον αφορά την αλιεία της Ένωσης, ώστε να επιτευχθεί ο στόχος της Κοινής Αλιευτικής Πολιτικής για την εξασφάλιση αλιείας βιώσιμης από οικολογική, οικονομική και κοινωνική άποψη.
            
            
               Νομική βάση
            
         
         
            
               Νομική βάση της παρούσας πρότασης είναι το άρθρο 43 παράγραφος 3 της Συνθήκης για τη λειτουργία της Ευρωπαϊκής Ένωσης.
            
            
               Οι υποχρεώσεις της Ένωσης για βιώσιμη εκμετάλλευση των έμβιων υδάτινων πόρων απορρέουν από τις υποχρεώσεις που προβλέπονται στο άρθρο 2 του βασικού κανονισμού για την ΚΠΑ.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ένωσης όπως αναφέρεται στο άρθρο 3 παράγραφος 1 στοιχείο δ) της Συνθήκης για τη λειτουργία της Ευρωπαϊκής Ένωσης. Ως εκ τούτου δεν εφαρμόζεται η αρχή της επικουρικότητας.
            
            
               Αρχή της αναλογικότητας
            
            
               Η πρόταση είναι σύμφωνη με την αρχή της αναλογικότητας για τον ακόλουθο λόγο:
            
            
               Η Κοινή Αλιευτική Πολιτική είναι μια κοινή πολιτική. Σύμφωνα με το άρθρο 43 παράγραφος 3 της ΣΛΕΕ, αποτελεί αρμοδιότητα του Συμβουλίου η έκδοση μέτρων περί καθορισμού και κατανομής των αλιευτικών δυνατοτήτων.
            
            
               Με τον προτεινόμενο κανονισμό του Συμβουλίου κατανέμονται αλιευτικές δυνατότητες στα κράτη μέλη. Έχοντας υπόψη το άρθρο 16 παράγραφοι 6 και 7 και το άρθρο 17 του κανονισμού 1380/2013, τα κράτη μέλη είναι ελεύθερα να κατανείμουν τις εν λόγω δυνατότητες μεταξύ αλιευτικών σκαφών που φέρουν τη σημαία τους κατά το δοκούν. Κατά συνέπεια, τα κράτη μέλη διαθέτουν ευρεία διακριτική ευχέρεια στη λήψη αποφάσεων που σχετίζονται με το κοινωνικό και οικονομικό υπόδειγμα της επιλογής τους για την εκμετάλλευση των αλιευτικών δυνατοτήτων που τους έχουν διατεθεί.
            
            
               Η πρόταση δεν έχει νέες δημοσιονομικές επιπτώσεις για τα κράτη μέλη. Ο παρών κανονισμός εκδίδεται από το Συμβούλιο κάθε έτος και υφίστανται ήδη τα δημόσια και ιδιωτικά μέσα υλοποίησής του.
            
            
               Επιλογή νομικών πράξεων
            
            
               Προτεινόμενη νομική πράξη: κανονισμός.
            
            
               Πρόκειται για πρόταση διαχείρισης της αλιείας βάσει του άρθρου 43 παράγραφος 3 της ΣΛΕΕ και σύμφωνα με το άρθρο 16 του κανονισμού (ΕΚ) αριθ. 1380/2013 του Συμβουλίου.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της Ένωσης.
            
            
               5.ΠΡΟΑΙΡΕΤΙΚΑ ΣΤΟΙΧΕΙΑ
            
            
               Απλούστευση
            
            
               Η πρόταση συνεχίζει να προβλέπει απλούστευση των διοικητικών διαδικασιών για τις δημόσιες αρχές (σε ενωσιακό η εθνικό επίπεδο), καθόσον περιέχει παρόμοιες διατάξεις με εκείνες του κανονισμού του 2016 για τις αλιευτικές δυνατότητες στον Εύξεινο Πόντο. 
            
            
               Ρήτρα επανεξέτασης/αναθεώρησης/λήξης ισχύος
            
            
               Η πρόταση αφορά ετήσιο κανονισμό για το έτος 2017 και, συνεπώς, δεν περιλαμβάνει ρήτρα αναθεώρησης.
            
            
               Λεπτομερής εξήγηση
            
         
         
            
               Με την πρόταση καθορίζονται για τα κράτη μέλη οι αλιευτικές δυνατότητες αποθεμάτων ιχθύων ή ομάδων αποθεμάτων ιχθύων στον Εύξεινο Πόντο για το 2017. 
            
            
               Η υποχρέωση εκφόρτωσης για τα αποθέματα που αλιεύονται στο πλαίσιο ορισμένων τύπων αλιείας αρχίζει να εφαρμόζεται από την 1η Ιανουαρίου 2015. Στον Εύξεινο Πόντο, η αλιεία των ειδών αυτών καλύπτει την αλιεία μικρών πελαγικών ειδών, δηλαδή, την αλιεία παπαλίνας, που είναι ένα από τα αποθέματα που υπόκεινται σε ποσοστώσεις στον παρόντα κανονισμό. Από την 1η Ιανουαρίου 2017, η υποχρέωση εκφόρτωσης θα εφαρμόζεται για όλα τα αλιεύματα για τα είδη που προσδιορίζουν τον τύπο αλιείας στον Εύξεινο Πόντο.
            
            
               Με την εισαγωγή της υποχρέωσης εκφόρτωσης, σύμφωνα με το άρθρο 16 παράγραφος 2 του κανονισμού (ΕΕ) αριθ. 1380/2013, οι προτεινόμενες αλιευτικές δυνατότητες αντικατοπτρίζουν τη μετάβαση από την εκφορτωθείσα στην αλιευθείσα ποσότητα. Αυτό γίνεται βάσει των διαθέσιμων επιστημονικών γνωμοδοτήσεων για τα αποθέματα ιχθύων στους τύπους αλιείας που αναφέρονται στο άρθρο 15 παράγραφος 1 του κανονισμού (ΕΕ) αριθ. 1380/2013. Οι αλιευτικές δυνατότητες πρέπει επίσης να καθοριστούν σύμφωνα με το άρθρο 16 παράγραφος 1 (που αφορά την αρχή της σχετικής σταθερότητας) και το άρθρο 16 παράγραφος 4 (που αφορά τους στόχους της Κοινής Αλιευτικής Πολιτικής και τους κανόνες που προβλέπονται στα πολυετή σχέδια). Τα προτεινόμενα αριθμητικά στοιχεία αντικατοπτρίζουν τις επιστημονικές γνωμοδοτήσεις και το πλαίσιο καθορισμού των ποσοστώσεων που περιγράφηκαν στην ανακοίνωση της Επιτροπής σχετικά με τη διαβούλευση για τις αλιευτικές δυνατότητες κατά το 2016. 
            
            
               Δεδομένης της πρόθεσης της Επιτροπής να εξασφαλίσει τη βιώσιμη χρήση των αλιευτικών πόρων με βάση την πολιτική της Ένωσης και τις διεθνείς δεσμεύσεις, διατηρώντας ταυτόχρονα σταθερές τις αλιευτικές δυνατότητες, οι ετήσιες διακυμάνσεις των αλιευτικών δυνατοτήτων περιορίζονται όσον είναι πρακτικά δυνατόν, λαμβανομένης υπόψη της κατάστασης κάθε δεδομένου αποθέματος.
            
            
               Ελλείψει TAC συμφωνηθέντων από τις παρευξείνιες χώρες, οι αυτόνομες ποσοστώσεις της που κατανέμονται στα κράτη μέλη παρατίθενται στο παράρτημα της πρότασης κανονισμού.
            
            
               Σύμφωνα με το άρθρο 2 του κανονισμού (ΕΚ) αριθ. 847/96 του Συμβουλίου
                  5
               , προτείνεται τα άρθρα 3 και 4 να μην εφαρμόζονται στα αποθέματα που καλύπτονται από τον παρόντα κανονισμό. Ωστόσο, σύμφωνα με το άρθρο 15 παράγραφος 9 του κανονισμού (ΕΕ) αριθ. 1380/2013, η ευελιξία από έτος σε έτος που προβλέπεται στην εν λόγω διάταξη εφαρμόζεται στα αποθέματα που υπόκεινται στην υποχρέωση εκφόρτωσης
            
            
               2016/0386 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               περί καθορισμού, για το 2017, των αλιευτικών δυνατοτήτων στον Εύξεινο Πόντο για ορισμένα αποθέματα ιχθύων και ομάδες αποθεμάτων ιχθύων
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 43 παράγραφος 3 της Συνθήκης προβλέπει ότι το Συμβούλιο, μετά από πρόταση της Επιτροπής, εκδίδει μέτρα σχετικά με τον καθορισμό και την κατανομή των αλιευτικών δυνατοτήτων.
            
            
               (2)Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  6
                απαιτεί τη θέσπιση μέτρων διατήρησης, λαμβανομένων υπόψη των διαθέσιμων επιστημονικών, τεχνικών και οικονομικών γνωμοδοτήσεων, μεταξύ άλλων, οσάκις είναι σκόπιμο, των εκθέσεων που συντάσσει η Επιστημονική, Τεχνική και Οικονομική Επιτροπή Αλιείας (ΕΤΟΕΑ).
            
            
               (3)Η θέσπιση μέτρων για τον καθορισμό και την κατανομή των αλιευτικών δυνατοτήτων για κάθε τύπο αλιείας ή ομάδα τύπων αλιείας στον Εύξεινο Πόντο, συμπεριλαμβανομένων ορισμένων σχετικών λειτουργικών όρων, ανάλογα με την περίπτωση, εμπίπτει στην αρμοδιότητα του Συμβουλίου. Σύμφωνα με το άρθρο 16 παράγραφοι 1 και 4 του κανονισμού (ΕΕ) αριθ. 1380/2013, οι αλιευτικές δυνατότητες θα πρέπει να κατανέμονται μεταξύ των κρατών μελών κατά τρόπο ώστε να διασφαλίζεται η σχετική σταθερότητα των αλιευτικών δραστηριοτήτων κάθε κράτους μέλους, για κάθε απόθεμα ιχθύων ή τύπο αλιείας, και σύμφωνα με τους στόχους της κοινής αλιευτικής πολιτικής όπως ορίζονται στο άρθρο 2 παράγραφος 2 του ιδίου κανονισμού.
            
            
               (4)Οι αλιευτικές δυνατότητες θα πρέπει να καθορίζονται με βάση τις διαθέσιμες επιστημονικές γνωμοδοτήσεις, λαμβανομένων υπόψη των βιολογικών και κοινωνικοοικονομικών πτυχών, με παράλληλη εξασφάλιση της δίκαιης μεταχείρισης μεταξύ των αλιευτικών κλάδων, καθώς και με βάση τις γνώμες που διατυπώνονται κατά τη διαβούλευση με τους ενδιαφερόμενους φορείς.
            
            
               (5)Για την αλιεία παπαλίνας, η υποχρέωση εκφόρτωσης που αναφέρεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται από την 1η Ιανουαρίου 2015. Το άρθρο 16 παράγραφος 2 του εν λόγω κανονισμού προβλέπει ότι, στις περιπτώσεις που εισάγεται υποχρέωση εκφόρτωσης για ένα απόθεμα ιχθύων, οι αλιευτικές δυνατότητες πρέπει να καθορίζονται λαμβανομένου υπόψη του γεγονότος ότι ο εν λόγω καθορισμός δεν αντιστοιχεί πλέον στις εκφορτώσεις αλλά στα αλιεύματα.
            
            
               (6)Η χρήση των αλιευτικών δυνατοτήτων που καθορίζονται στον παρόντα κανονισμό υπόκειται στον κανονισμό (ΕΚ) αριθ. 1224/2009 του Συμβουλίου
                  7
               , και ιδίως στα άρθρα 33 και 34 του εν λόγω κανονισμού, που αφορούν αντίστοιχα την καταγραφή των αλιευμάτων και την κοινοποίηση των στοιχείων σχετικά με την εξάντληση των αλιευτικών δυνατοτήτων. Απαιτείται κατά συνέπεια ο καθορισμός κωδικών προς χρήση από τα κράτη μέλη κατά την αποστολή των στοιχείων στην Επιτροπή σχετικά με τις εκφορτώσεις αποθεμάτων που υπάγονται στον παρόντα κανονισμό.
            
         
         
            
               (7)Σύμφωνα με το άρθρο 2 του κανονισμού (ΕΚ) αριθ. 847/96 του Συμβουλίου
                  8
               , πρέπει να προσδιοριστούν τα αποθέματα που υπόκεινται στα διάφορα μέτρα τα οποία καθορίζονται στον εν λόγω κανονισμό.
            
            
               (8)Για να αποφευχθεί η διακοπή των αλιευτικών δραστηριοτήτων και να εξασφαλιστούν οι βιοτικοί πόροι των αλιέων της Ένωσης, είναι σημαντικό να ανοίξουν αυτοί οι τύποι αλιείας στον Εύξεινο Πόντο την 1η Ιανουαρίου 2017. Για λόγους επείγοντος, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του.
            
            
               (9)Οι αλιευτικές δυνατότητες θα πρέπει να χρησιμοποιούνται τηρουμένου πλήρως του εφαρμοστέου δικαίου της Ένωσης,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               ΚΕΦΑΛΑΙΟ I
                  Αντικείμενο, πεδίο εφαρμογής και ορισμοί
            
            
               Άρθρο 1
               Αντικείμενο
            
            
               Με τον παρόντα κανονισμό καθορίζονται οι αλιευτικές δυνατότητες για αλιευτικά σκάφη της Ένωσης που φέρουν τη σημαία της Βουλγαρίας και της Ρουμανίας για το 2017 για ορισμένα αποθέματα ιχθύων στον Εύξεινο Πόντο.
            
            
               α) Καλκάνια (Psetta maxima)
            
            
               β) Παπαλίνα (Sprattus sprattus)
            
            
               Άρθρο 2
               Πεδίο εφαρμογής
            
            
               Ο παρών κανονισμός εφαρμόζεται στα αλιευτικά σκάφη της Ένωσης που αναπτύσσουν δραστηριότητες στον Εύξεινο Πόντο.
            
            
               Άρθρο 3
               Ορισμοί
            
            
               Για τους σκοπούς του παρόντος κανονισμού ισχύουν οι ακόλουθοι ορισμοί:
            
            
               α)«ΓΕΑΜ»: η Γενική Επιτροπή Αλιείας για τη Μεσόγειο·
            
            
               β)«Εύξεινος Πόντος»: η γεωγραφική υποπεριοχή 29, όπως ορίζεται στο παράρτημα Ι του κανονισμού (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου
                  9
               ·
            
            
               γ)«αλιευτικό σκάφος»: οποιοδήποτε σκάφος το οποίο είναι εξοπλισμένο για την εμπορική εκμετάλλευση έμβιων βιολογικών πόρων της θάλασσας·
            
            
               δ)«αλιευτικό σκάφος της Ένωσης»: αλιευτικό σκάφος που φέρει τη σημαία κράτους μέλους και είναι νηολογημένο στην Ένωση· 
            
            
               ε)
                     «απόθεμα»: έμβιος βιολογικός πόρος της θάλασσας που απαντά σε μια δεδομένη περιοχή διαχείρισης·
            
            
            
               στ)«αυτόνομη ποσόστωση της Ένωσης»: το όριο αλιευμάτων που κατανέμεται αυτόνομα στα αλιευτικά σκάφη της Ένωσης ελλείψει συμφωνημένων TAC. 
            
         
         
            
               ζ)«αναλυτικές εκτιμήσεις»: η ποσοτική αξιολόγηση των τάσεων που παρουσιάζει συγκεκριμένο απόθεμα, βασιζόμενη σε δεδομένα σχετικά με τη βιολογία και την εκμετάλλευση του αποθέματος, τα οποία η επιστημονική εξέταση έχει κρίνει ως ποιότητας επαρκούς για την παροχή επιστημονικών γνωμοδοτήσεων σχετικά με τις εναλλακτικές επιλογές για τα μελλοντικά αλιεύματα·
            
            
            
               ΚΕΦΑΛΑΙΟ II
                  Αλιευτικές δυνατότητες 
            
            
               Άρθρο 4
               Κατανομή αλιευτικών δυνατοτήτων
            
            
               Οι αυτόνομες ποσοστώσεις της ΕΕ για τα αλιευτικά σκάφη της Ένωσης, η κατανομή αυτών των ποσοστώσεων μεταξύ των κρατών μελών και οι σχετικοί λειτουργικοί όροι, καθορίζονται, κατά περίπτωση, στο παράρτημα. 
            
            
               Άρθρο 5
               Ειδικές διατάξεις για τις κατανομές
            
            
               Η κατανομή των αλιευτικών δυνατοτήτων μεταξύ των κρατών μελών, η οποία προβλέπεται στον παρόντα κανονισμό, δεν θίγει:
            
            
               α)τις ανταλλαγές που πραγματοποιούνται σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013·
            
            
               β)τις μειώσεις και ανακατανομές που πραγματοποιούνται σύμφωνα με το άρθρο 37 του κανονισμού (ΕΚ) αριθ. 1224/2009·
            
            
               γ)τις μειώσεις που γίνονται σύμφωνα με τα άρθρα 105 και 107 του κανονισμού (ΕΚ) αριθ. 1224/2009.
            
            
               Άρθρο 6
               Όροι για την εκφόρτωση κύριων και παρεμπιπτόντων αλιευμάτων που δεν υπόκεινται σε υποχρέωση εκφόρτωσης
            
            
               Αλιεύματα και παρεμπίπτοντα αλιεύματα καλκανιού επιτρέπεται να διατηρούνται επί του σκάφους ή να εκφορτώνονται μόνον εάν έχουν αλιευθεί από σκάφη της Ένωσης υπό σημαία κράτους μέλους το οποίο διαθέτει ποσόστωση που δεν έχει εξαντληθεί.
            
            
               ΚΕΦΑΛΑΙΟ III
                  Τελικές διατάξεις
            
            
               Άρθρο 7
               Διαβίβαση δεδομένων
            
            
               Όταν, σύμφωνα με τα άρθρα 33 και 34 του κανονισμού (ΕΚ) αριθ. 1224/2009, τα κράτη μέλη διαβιβάζουν στην Επιτροπή δεδομένα που αφορούν εκφορτώσεις των αλιευθεισών ποσοτήτων αποθεμάτων, χρησιμοποιούν τους κωδικούς αποθεμάτων που αναφέρονται στο παράρτημα του παρόντος κανονισμού.
            
            
               Άρθρο 8
               Έναρξη ισχύος
            
            
               Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2017.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Σύσταση GFCM/39/2015/3 για τον καθορισμό ενός συνόλου μέτρων για την πρόληψη, την αποτροπή και την εξάλειψη της παράνομης, λαθραίας και άναρχης αλιείας καλκανιού στον Εύξεινο Πόντο, η οποία εγκρίθηκε από τη Γενική Επιτροπή Αλιείας για τη Μεσόγειο (ΓΕΑΜ) κατά την 39η σύνοδό της (Μιλάνο, Μάιος 2015).
               
               
                  
                     (2)
                  Σύσταση GFCM/40/2016/6 για την επιστημονική παρακολούθηση, τη διαχείριση και τον έλεγχο της αλιείας καλκανιού στον Εύξεινο Πόντο (GSA29), η οποία εγκρίθηκε από τη Γενική Επιτροπή Αλιείας για τη Μεσόγειο (ΓΕΑΜ) κατά την 40ή σύνοδό της (St Julian, Μάιος-Ιούνιος 2016).
               
               
                  
                     (3)
                  ΕΕ L 19 της 19.1.2015, σ.1.
               
               
                  
                     (4)
                  ΕΕ L 78 της 20.3.2013, σ. 1.
               
               
                  
                     (5)
                  Κανονισμός (ΕΚ) αριθ. 847/96 του Συμβουλίου, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων (ΕΕ L 115 της 9.5.1996, σ. 3).
               
               
                  
                     (6)
                  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
               
               
                  
                     (7)
                  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
               
               
                  
                     (8)
                  Κανονισμός (ΕΚ) αριθ. 847/96 του Συμβουλίου, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων (ΕΕ L 115 της 9.5.1996, σ. 3).
               
               
                  
                     (9)
                  Κανονισμός (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με ορισμένες διατάξεις περί αλιείας στην περιοχή της συμφωνίας ΓΕΑΜ (Γενική Επιτροπή Αλιείας για τη Μεσόγειο) και την τροποποίηση του κανονισμού (ΕΚ) αριθ. 1967/2006 του Συμβουλίου σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (ΕΕ L 347 της 30.12.2011, σ. 44).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.12.2016
            COM(2016) 781 final
            ΠΑΡΑΡΤΗΜΑ
            στην πρόταση για
            ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ
            περί καθορισμού, για το 2017, των αλιευτικών δυνατοτήτων στον Εύξεινο Πόντο για ορισμένα αποθέματα ιχθύων και ομάδες αποθεμάτων ιχθύων
            
               
         
         
            
               ΠΑΡΑΡΤΗΜΑ
            
            
               στην πρόταση για
            
            
               ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ
            
            
               περί καθορισμού, για το 2017, των αλιευτικών δυνατοτήτων στον Εύξεινο Πόντο για ορισμένα αποθέματα ιχθύων και ομάδες αποθεμάτων ιχθύων
            
            
               ΑΛΙΕΥΤΙΚΕΣ ΔΥΝΑΤΟΤΗΤΕΣ ΠΟΥ ΙΣΧΥΟΥΝ ΓΙΑ ΑΛΙΕΥΤΙΚΑ ΣΚΑΦΗ ΤΗΣ ΕΝΩΣΗΣ Οι πίνακες που ακολουθούν καθορίζουν τις ποσοστώσεις (σε τόνους βάρους ζωντανών αλιευμάτων) ανά απόθεμα, καθώς και τους όρους που συνδέονται λειτουργικά με αυτά. 
            
            
               Τα αποθέματα ιχθύων αναφέρονται με την αλφαβητική σειρά της λατινικής ονομασίας του είδους. Για τους σκοπούς του παρόντος κανονισμού, παρέχεται ο κάτωθι πίνακας αντιστοιχιών των λατινικών με τις κοινές ονομασίες:
            
            
                     
                        Επιστημονική ονομασία 
                     
                  
                  
                     
                        Τριψήφιος αλφαβητικός κωδικός
                     
                  
                  
                     
                        Κοινή ονομασία 
                     
                  
               
                     
                        Psetta maxima
                     
                  
                  
                     
                        TUR
                     
                  
                  
                     
                        Καλκάνι
                     
                  
               
                     
                        Sprattus sprattus
                     
                  
                  
                     
                        SPR
                     
                  
                  
                     
                        Παπαλίνα
                     
                  
               
                     
                        Είδος:
                     
                  
                  
                     
                        Καλκάνι
                     
                  
                  
                     
                        Ζώνη:
                     
                  
                  
                     
                        Ύδατα της Ένωσης στον Εύξεινο Πόντο
                     
                  
               
                     
                  
                  
                     
                        Psetta maxima
                     
                  
                  
                     
                  
                  
                     
                        (TUR/F3742C)
                     
                  
                  
                     
                  
                  
                     
                  
                  
                     
                  
               
                     
                        Βουλγαρία
                     
                  
                  
                     
                        43,2
                     
                  
                  
                     
                  
                  
                     
                        Αναλυτική γνωμοδότηση για τα αποθέματα
                     
                     
                        Δεν εφαρμόζεται το άρθρο 3 του κανονισμού (ΕΚ) αριθ. 847/96.
                     
                     
                        Δεν εφαρμόζεται το άρθρο 4 του κανονισμού (ΕΚ) αριθ. 847/96.
                     
                     
                  
               
                     
                        Ρουμανία
                     
                  
                  
                     
                        43,2 
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Ένωση
                     
                  
                  
                     
                        86,4 
                     
                  
                  
                     
                        (1)
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        TAC
                     
                  
                  
                     
                        Άνευ αντικειμένου/Δεν εγκρίθηκε
                     
                  
                  
                     
                  
               
                     
                        _________
                     
                  
                  
                     
                  
                  
                     
                  
                  
                     
                  
               
                     
                         (1)
                              Απαγορεύονται οι αλιευτικές δραστηριότητες, συμπεριλαμβανομένης της μεταφόρτωσης, της διατήρησης επί του σκάφους, της εκφόρτωσης και της πρώτης πώλησης, από τις 15 Απριλίου έως τις 15 Ιουνίου 2017.
                     
                  
               
                     
                        Είδος:
                     
                  
                  
                     
                        Παπαλίνα
                     
                  
                  
                     
                  
                  
                     
                        Ζώνη:
                     
                  
                  
                     
                        Ύδατα της Ένωσης στον Εύξεινο Πόντο
                     
                  
                  
                     
                  
               
                     
                  
                  
                     
                        Sprattus sprattus
                     
                  
                  
                     
                  
                  
                     
                        (SPR/F3742C)
                     
                  
               
                     
                        Βουλγαρία
                     
                  
                  
                     
                  
                  
                     
                        8 032,5
                     
                  
                  
                     
                        Αναλυτική γνωμοδότηση για τα αποθέματα
                     
                     
                        Δεν εφαρμόζεται το άρθρο 3 του κανονισμού (ΕΚ) αριθ. 847/96.
                     
                     
                        Δεν εφαρμόζεται το άρθρο 4 του κανονισμού (ΕΚ) αριθ. 847/96.
                     
                     
                  
               
                     
                        Ρουμανία
                     
                  
                  
                     
                  
                  
                     
                        3 442,5
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Ένωση
                     
                  
                  
                     
                  
                  
                     
                        11 475
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        TAC
                     
                  
                  
                     
                        Άνευ αντικειμένου/Δεν συμφώνησαν